ส่วนที่ 1

ข้อมูลสรุป (Executive Summary)

บริษัท เอ็นอีพี อสังหาริมทรัพย์และอุตสาหกรรม จำกัด (มหาชน) เริ่มดำเนินกิจการเมื่อวันที่ 2
กรกฎาคม 2496 เพื่อดำเนินธุรกิจผลิตและจำหน่ายบรรจุภัณฑ์
โดยในระยะแรกเป็นผู้ผลิตและจำหน่ายผลิตภัณฑ์ปอ (กระสอบปอ เชือก/ด้ายปอ และใยปอสาง)
ต่อมาได้ขยายสายการผลิตและจำหน่ายบรรจุภัณฑ์พลาสติก (กระสอบพลาสติก) เพิ่มเติม
ปัจจุบันบริษัทมีกำลังผลิตรวมเท่ากับ 18,000 ตันต่อปี เป็นผลิตภัณฑ์ปอ 12,000 ตันต่อปี
และบรรจุภัณฑ์พลาสติก 6,000 ตันต่อปี โรงงานตั้งอยู่เลขที่ 3 ถนนสุรนารายณ์ ตำบลจอหอ
อำเภอเมือง จังหวัดนครราชสีมา
นอกจากนี้บริษัทยังได้ขยายการลงทุนในธุรกิจพัฒนานิคมอุตสาหกรรมและอสังหาริมทรัพย์
โดยเข้าไปลงทุนในบริษัท นวนคร จำกัด จำนวนร้อยละ 53.35 ของทุนจดทะเบียน
โครงการตั้งอยู่ที่อำเภอคลองหลวง จังหวัดปทุมธานี มีพื้นที่โครงการประมาณ 6,000 ไร่
ซึ่งภายในโครงการประกอบด้วยพื้นที่อุตสาหกรรม พาณิชยกรรม และที่อยู่อาศัย และลงทุนในบริษัท
สวนอุตสาหกรรมสระบุรี จำกัด จำนวนร้อยละ 57.26 ของทุนจดทะเบียน
โครงการตั้งอยู่ที่อำเภอแก่งคอย จังหวัดสระบุรี มีพื้นที่ประมาณ 1,500 ไร่
ซึ่งปัจจุบันบริษัทได้โอนพื้นที่โครงการเพื่อชำระหนี้ให้แก่เจ้าหนี้ทั้งหมดแล้วจึงหยุดดำเนินกิจการลง
นอกจากนี้บริษัทยังได้เข้าลงทุนในบริษัท เอ็นอีพี พรอพเพอร์ตี้ จำกัด จำนวนร้อยละ 100.00
ของทุนจดทะเบียน
ซึ่งปัจจุบันสามารถแบ่งเป็นประเภทธุรกิจตามลักษณะการดำเนินธุรกิจของกลุ่มบริษัทได้ 3
ประเภทหลัก คือ

1.  ธุรกิจผลิตและจำหน่ายบรรจุภัณฑ์
    ดำเนินธุรกิจเกี่ยวกับการผลิตและจำหน่ายบรรจุภัณฑ์ปอและพลาสติก ซึ่งบริหารงานโดยบริษัท
    เอ็นอีพี อสังหาริมทรัพย์และอุตสาหกรรม จำกัด (มหาชน)

2.  ธุรกิจพัฒนาอสังหาริมทรัพย์ ดำเนินธุรกิจเกี่ยวกับการพัฒนานิคมอุตสาหกรรมและพัฒนาที่พักอาศัย
    ซึ่งบริหารงานผ่านบริษัทย่อยและบริษัทที่เกี่ยวข้อง

3.  ธุรกิจอื่น เช่น ธุรกิจด้านการรักษาความปลอดภัย ธุรกิจผลิตและจำหน่ายพรม
    และธุรกิจบริการคลังสินค้า เป็นต้น ซึ่งบริหารงานผ่านบริษัทย่อยและบริษัทที่เกี่ยวข้อง

ในปี 2545 บริษัทมีรายได้รวมทั้งสิ้น 1,371.70 ล้านบาท แบ่งเป็นรายได้จากธุรกิจบรรจุภัณฑ์
552.75 ล้านบาท หรือร้อยละ 40.30 ของรายได้รวม รายได้จากธุรกิจพัฒนาอสังหาริมทรัพย์
779.60 ล้านบาท หรือคิดเป็นร้อยละ 56.84 ของรายได้รวม และรายได้อื่น 39.35 ล้านบาท
หรือคิดเป็นร้อยละ 2.86 ของรายได้รวม โดยบริษัทมีกำไรสุทธิสำหรับปีเท่ากับ 108.30 ล้านบาท
เพิ่มขึ้นจากปีก่อนที่มียอดกำไรสุทธิเท่ากับ 77.47 ล้านบาท

จากการประชุมสามัญผู้ถือหุ้นของบริษัท ครั้งที่ 1/2543 เมื่อวันที่ 18 กุมภาพันธ์ 2543
ได้มีมติให้ออกใบสำคัญแสดงสิทธิที่จะซื้อหุ้นสามัญของบริษัท จำนวน 150 ล้านหน่วย ราคาเสนอขาย
0.10 บาทต่อหน่วย จัดสรรให้แก่ผู้ถือหุ้นเดิมที่มีรายชื่อปรากฏอยู่ในสมุดทะเบียนผู้ถือหุ้น ณ
วันปิดสมุดทะเบียนพักการโอนหุ้น เมื่อวันที่ 4 กุมภาพันธ์ 2543 ในอัตราส่วนใบสำคัญแสดงสิทธิ 3
หน่วย ต่อ 2 หุ้นเดิม ผู้ถือใบสำคัญแสดงสิทธิ 1 หน่วย มีสิทธิในการซื้อหุ้นสามัญของบริษัทได้ 1 หุ้น
ในราคาใช้สิทธิ 5 บาท โดยมีระยะเวลาการใช้สิทธิทุกๆ 3 เดือน
ภายในอายุของใบสำคัญแสดงสิทธิไม่เกิน 8 ปีนับตั้งแต่วันที่ออกใบสำคัญแสดงสิทธิ
ในกรณีที่มีผู้ถือหุ้นเดิมใช้สิทธิจองซื้อใบสำคัญแสดงสิทธิไม่ครบตามจำนวนหรือมีใบสำคัญแสดงสิทธิเหลือจากการเสนอขาย
ให้คณะกรรมการบริหารของบริษัทเป็นผู้พิจารณาจัดสรรใบสำคัญแสดงสิทธิที่เหลือดังกล่าวให้แก่ผู้ลงทุนโดยเฉพาะเจาะจงต่อไปได้ตามความเหมาะสม
ส่วนหุ้นสามัญที่เหลือจากการใช้สิทธิตามใบสำคัญแสดงสิทธิให้คณะกรรมการบริหารของบริษัทเป็นผู้พิจารณาจัดสรรหุ้นสามัญที่เหลือดังกล่าวให้แก่ผู้ลงทุนโดยเฉพาะเจาะจงต่อไปได้ตามความเหมาะสม

ทั้งนี้ ที่ประชุมสามัญผู้ถือหุ้นยังได้มีมติให้บริษัทเพิ่มทุนจดทะเบียนจากเดิม 1,000 ล้านบาท เป็น
3,500 ล้านบาท โดยการออกหุ้นสามัญเพิ่มทุน จำนวน 250 ล้านหุ้น (คิดเป็นร้อยละ 250
ของจำนวนหุ้นที่เรียกชำระแล้วทั้งหมดของบริษัท)
แบ่งเป็นการจัดสรรเพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท จำนวน
150 ล้านหุ้น (คิดเป็นร้อยละ 150 ของจำนวนหุ้นที่เรียกชำระแล้วทั้งหมดของบริษัท)
และเป็นการจัดสรรเพื่อเสนอขายแก่ผู้ลงทุนโดยเฉพาะเจาะจง จำนวน 100 ล้านหุ้น
(คิดเป็นร้อยละ 100 ของจำนวนหุ้นที่เรียกชำระแล้วทั้งหมดของบริษัท)